b'\n_START_ARTICLE_\nDaria Marjanovi\xc4\x87\n_START_SECTION_\n\xc5\xbdivotopis\n_START_PARAGRAPH_\nDiplomirala je romanistiku na Filozofskom fakultetu u Sarajevu 1984. s temom "Antonin Artaud, poetska avantura teatra". Nakon toga seli u Zagreb, predaje talijanski i francuski jezik, te postaje voditeljicom prevoditeljske slu\xc5\xbebe na Univerzijadi u Zagrebu 1987. i odgovornom urednicom trojezi\xc4\x8dnoga "Sportskog rje\xc4\x8dnika" u 12 svezaka (Atletika, Gimnastika, Kajak, Ko\xc5\xa1arka, Ma\xc4\x8devanje, Nogomet, Odbojka, Plivanje, Skokovi u vodu, Tenis, Vaterpolo i Veslanje) i "Priru\xc4\x8dnika fraza i izraza u sportu" Univerzijade._NEWLINE_Na Hrvatskoj radioteleviziji radi od 1988. kao novinarka, a potom i urednica u Zagreba\xc4\x8dkoj panorami te sudjeluje u posebnim kulturnim, zabavnim i sportskim projektima: Eurosongu, Eurokazu, Danima satire, Europskom prvenstvu u ko\xc5\xa1arci, Europskom prvenstvu u atletici itd._NEWLINE_Prvu vlastitu tjednu emisiju \xc5\xbduta minuta dobiva 1990. u timu koji pokre\xc4\x87e mozai\xc4\x8dni HTV 2, a kasnije i ratni program Za slobodu te emisije Idemo dalje, Hrvatska zemlja i ljudi i Dobar dan. Od 1992. dnevna je urednica i voditeljica emisije Dobro jutro, Hrvatska, u sklopu kojega svaka dva tjedna radi i autorsko Dobro jutro subotom._NEWLINE_Od 1993. u paru s kolegom i prijateljem Jo\xc5\xa1kom Martinovi\xc4\x87em ure\xc4\x91uje i vodi televizijske projekte \xc5\xbdiva istina i Zlatna ribica, koji su tijekom sedam godina emitiranja postali vrlo popularni._NEWLINE_Nakon godine stru\xc4\x8dnog usavr\xc5\xa1avanja u Americi \xe2\x80\x93 PDY Program na Odsjeku za komunikacije Sveu\xc4\x8dili\xc5\xa1ta Tennessee u Knoxvilleu, 2001. radi samostalni dokumentarno-zabavni serijal Navodno, a zatim i nekoliko nastavaka magazina Cro Expo, ra\xc4\x91enog paralelno na hrvatskom i engleskom jeziku. U to doba postaje stalnom izvjestiteljicom i nacionalnom koordinatoricom Hrvatske radiotelevizije za CNN World Report._NEWLINE_Od 2002. urednica je Hrvatske televizije za koprodukciju Alpe Dunav Jadran HTV-a i srednjoeuropskih javnih televizija: ta "zajedni\xc4\x8dka suradnja ovih javnih televizija bila je u to vrijeme pravi presedan s obzirom na razli\xc4\x8dite politi\xc4\x8dke sustave i gospodarstva". Mentor joj je bio Branko Lenti\xc4\x87, a svojedobno je u jednom intervjuu za tjednik Nacional izjavila da "ure\xc4\x91ivanje emisije Alpe Dunav Jadran do\xc5\xbeivljava kao osobitu \xc4\x8dast". Istodobno je u razdoblju od 2004. do 2008. bila i urednica redakcije Dobro jutro, Hrvatska._NEWLINE_Sudjelovala je u prvim TV radionicama Stalne konferencije audovizuelnih medija Sredozemlja COPEAM u Al\xc5\xbeiru \xe2\x80\x93 Gharda\xc3\xafa 2005. kao polaznica i S\xc3\xa9tif 2006. kao trener. Zavr\xc5\xa1ila je \xc5\xa0kolu dokumentarca (2003.) i Radionicu internetskog novinarstva (2008.) na Visokoj \xc5\xa1koli novinarstva u Montpellieru u Francuskoj. Godine 2010. drugi put ide u Ameriku na godinu stru\xc4\x8dnog usavr\xc5\xa1avanja na Odsjeku novinarstva Dr\xc5\xbeavnoga sveu\xc4\x8dili\xc5\xa1ta Arizone u Phoenixu (Hubert H. Humphrey Global Leadership Program), gdje je kao zavr\xc5\xa1ni rad izradila web portal svoje studijske grupe._NEWLINE_Uza sve navedeno, od 2002. do 2014. bila je stru\xc4\x8dna suradnica u nastavi na Odsjeku za novinarstvo Fakulteta politi\xc4\x8dkih znanosti u Zagrebu._NEWLINE_Od 2013. do 2016. glavna je urednica Glasa Hrvatske, me\xc4\x91unarodnoga programa Hrvatskoga radija, gdje je utemeljila multimediju, pokrenula internetske stranice i dru\xc5\xa1tvene mre\xc5\xbee na 4 jezika (hrvatski, engleski, njema\xc4\x8dki i \xc5\xa1panjolski)._NEWLINE_\xc4\x8clanica je Udruge biv\xc5\xa1ih studenata me\xc4\x91unarodnih razmjena SAD-a (engl. alumni.state.gov), Ameri\xc4\x8dke udruge medijskih edukatora (engl. Broadcast Education Association), Me\xc4\x91unarodne udruge frankofonih novinara (fr. Union internationale de la presse francophone) i Me\xc4\x91unarodnog saveza turisti\xc4\x8dkih novinara i pisaca (fr. F\xc3\xa9d\xc3\xa9ration Internationale des Journalistes et \xc3\x89crivains du Tourisme).'